Արա Բերքյանը ծնվել է Բեյրութում: Եղեռնից փրկված արևմտահայի զավակը սկզբում սովորել է ֆրանսիական գիմնազիայում, ապա ավարտել է տեղի Ամերիկյան համալսարանը, ստացել ինժեներ ճարտարապետի մասնագիտություն: Այնուհետև ուսանել է Մյունխենի և Ախընի տեխնիկական համալսարաններում, պաշտպանել է դոկտորական թեզ «Հայկական պաշտպանական շինությունները միջին դարերում» վերտառությամբ՝ ստանալով ինժեներության դոկտորի կոչում: Գերմանիայում պահպանվում են նրա նախագծերով կառուցված բազմաթիվ հոյակերտ շենքերն ու շինությունները, որոնք հիացրել են հավակնոտ ու նրբաճաշակ գերմանացիներին: …Ես թերթում եմ Արա Բերքյանի մասին պատմող հոդվածները, նամակները, Արա Բերքյանի գրքերը… Ու հիմա չգիտեմ` ինչը պատմեմ, ինչը թողնեմ: Ճակատագրի բերումով հայրենիքից հեռու մեծացած հայորդին հայրենիքի համար է ապրել: Նրա օրը, յուրաքանչյուր գործն ու ջանքը Հայաստանի մասին խոսելու, Հայաստանի փառքը տարածելու առիթ են եղել: Ու նա իր հայասիրությամբ վարակել է նաև իր օտարերկրացի ընկերներին…